

**Kristiansandsbasert bistandsorganisasjon åpner sykehus til 54 millioner kr for voldtatte kvinner i DR Kongo**

Fredag 16. november vil sangen fra et helt spesielt kor i Goma bli løftet mot himmelen. Koret består av voldtatte kvinner som nå bor på mottakssentrene til Mama Jeanne og Mama Jeanette. De har alle overlevd brutale overgrep og får nå hjelp til å finne tilbake til livet. Anledningen er åpningen av Kyeshero Hospital og den nye paviljongen på Heal Africa Hospital. Denne åpningen ble tidligere i høst utsatt på grunn av sikkerhetssituasjonen i dette området av DR Kongo. Til tross for kamphandlinger som blant annet har hindret transport av utstyr og en stadig økende strøm av flyktninger inn mot Goma har [**JOIN good forces**](http://www.joingoodforces.no/)lokale partner Hope in Action klart å ferdigstille sykehuset.

En delegasjon fra Norge reiser nå ned for å delta ved åpningen. JOIN good forces som holder til i Kristiansand har en stab på tre personer. Daglig leder Oddvar Espegren,Tore Gullaksen og Marit Toppe Berg. Med seg har de blant andre direktøren ved Modum Bad, Ole Johan Sandvand og prest ved Modum Bad, Jon-Erik Bråthen. I tillegg reiser to av JOINs styremedlemmer Haakon Bryhni fra Oslo og Lars Rise fra Langesund. I tillegg reiser to leger fra UiO og Radiumhospitalet. Planen var også at det skulle arrangeres en konferanse i Goma med fokus på seksualisert vold mot kvinner i krig. Denne konferansen skulle Dr. Mukwege lede. Han er også medisinsk ansvarlig for legene ved Kyeshero sykehuset. Mukwege ble for kort tid tilbake evakuert fra DR Kongo sammen med sin familie. Konferansen er avlyst men åpningen av sykehusene går som planlagt.

Konfliktsnivået i denne delen av DR Kongo har økt dramatisk det siste året. Flere hundre tusen er på flukt fra kamphandlinger. Mottakssentrene for voldtatte kvinner åpner dørene sine for stadig flere ofre og rapporterer om brutale voldtekter begått av både gerilja og hærens soldater. Kjønnsbasert vold, inkludert voldtekt, er et avskyelig og stadig vanligere våpen i krig. I DR Kongo rapporteres det om titusener hvert år. Den umiddelbare skaden går langt utover de direkte ofrene, ved å rive i stykker familier og ødelegge samfunn i flere generasjoner. UNFPA-direktør Thoraya Ahmed Obaid sier konflikter i dag i stadig mindre grad handler om soldater som konfronterer hverandre på slagmarken, og mer om å bryte ned sivilbefolkningens viljestyrke.
 - I mange av dagens konflikter gjøres kvinner maktesløse med voldtekt eller trusselen om voldtekt, av hiv-infeksjon, traumer og skader som følger av den.

**Kyeshero Hospital** er et sykehus med 300 senger som er spesialisert for å behandle voldtatte kvinner med fistula skader. [**JOIN good forces**](http://www.joingoodforces.no/)fikk utfordringen å lede utbyggingen av Kyeshero Hospital samt en større fløy ved Heal Africa sykehuset i Goma. 54 millioner fra UD ble bevilget til arbeidet. Nå er begge sykehusene ferdigstilte og fylt opp av pasienter. Det nye bygget på **Heal Africa** **Hospital** ruver godt på sykehusområdet. Denne utvidelsen på 45 nye senger vil bety at flere kvinner kan få den hjelpen de trenger slik at de kan få et verdig liv. Heal Africa tar i mot leger og sykepleiere fra andre land som ønsker å arbeide en periode på sykehuset sammen med den faste staben. Dette er med på å både øke kapasiteten og gi legene ved sykehuset verdifull kunnskap.

**OPPLÆRING  I TRAUMEBEHANDLING**Gjennom et samarbeid med traumeeksperter fra [**Modum Bad**](http://www.modum-bad.no/) har helsepersonell ved sykehusene fått opplæring i hvordan de skal møte traumatiserte pasienter. Disse kursene er også gitt til veilederne ved mottakssentrene som JOIN støtter. I tillegg har helsepersonell deltatt på kurs der overlege Mathias Onsrud fra UiO og to sykepleiere (med opprinnelse fra Kongo) som arbeider ved A-hus og i helsetjenesten i Lillestrøm delt av sin kunnskap innen blant annet hygiene, organisering og rutiner. Leger som er tilknyttet Kyeshero Hospital er send til naboland for å få spesialistutdanning innen fistulabehandling og gynekologi. Disse vil utgjøre en sentral ressurs ved sykehuset når de snart returnerer til Goma.

Kvinner som overlever voldtekter i DR Kongo opplever ofte å bli møtt av fordømmelse. De støtes ut av sine ektemenn og familier. Vi i JOIN arbeider iherdig med å forebygge disse holdningene. JOIN har i snart 18 år arbeidet for å løfte kvinner og barn opp i lyset. 16. november blir en merkedag for alle disse unge jentene, de voksne kvinnene og de gamle bestemødrene. De som har overlevd og som vil leve videre i verdighet! Kyeshero Hospital og Heal Africa Hospital står der med sine lyse, rene rom. Her er blanke fliser og store vinduer. Sengene er gode og behandlingen den beste. Alt står der for å fortelle at DU ER VERDIFULL!

For kvinnene er dette med på å gi nytt håp, et håp de bringer videre med sin sang.

x

**For mer informasjon kontakt:**

Oddvar Espegren mob. 489 59 585

Tore Gullaksen mob. 909 74 610